Mi tεedda tiremt n yimekli, ddukklen akken netta d Lxewni ɣer sbiṭar iwakken ad ẓren ma terba-d Ṭawes neɣ urεad, dɣa imi d ayen iketben kan ara yemmeččen, yal yiwen d ayen i as-yuran, urεad kcimen ɣer lkaṛ, jebden-d ɣef Lxewni s yiwet n terṣaṣt, yeɣli din menṭeq, lamana tewweḍ bab-is. Yufa-d lḥal aṭas ay-agi seg wasmi t-rran gar wallen-nsen. Akken kan imuqel Muḥend-Ameẓyan ɣer wansi d-tekka tyita, a-t-a isuɣ: d Ṛedwan !, d Ṛedwan ! Winna akken kan yesla i yisem-is, ziɣ yettwaεqel, yejbed fell-as ikemmel-it ula d netta, yessexbabeḍit, din-din yeɣli. D acu kan, yiwen ur yeẓri ma yemmut neɣ yedder.